એટલે જ તો સંબંધો બાંધવાનું કામ સહેલું છે, પણ તેને નિભાવવાનું, તેને વધુ ગાઢ બનાવવાનું અને વચ્ચે આવતી વિપત્તિઓને પાર કરવાનું મુશ્કેલ હોય છે. આથી અનેક સંબંધો બંધાય છે, પણ જન્મ્યા પછી થોડાક જ દિવસમાં મરી જાય છે. કેટલાક સંબંધો મૃત બાળકની જેમ જન્મે છે અને કેટલાક સંબંધો અત્યંત નિર્બળ બાળકની જેમ જન્મ્યા પછી ધીરેધીરે તંદુરસ્તી પ્રાપ્ત કરે છે અને નિરોગી બાળકની જેમ લાંબું આયુષ્ય અને સરસ આરોગ્ય ભોગવે છે. કેટલાક સંબંધો માંદા પડે છે, પણ તરત જ તંદુરસ્તી પ્રાપ્ત કરી લે છે. કેટલાક જન્મ ટાણે નિરોગી હોય છે, પણ ટૂંક સમયમાં ગંભીર જીવલેણ રોગનો ભોગ બને છે.